Mette Bock (LA), 2012-04-17:
Tak for det.
Vi er i Liberal Alliance meget åbne og positive over for at indgå i en konstruktiv debat om en ny udviklingsstrategi og også om det fremsatte forslag, der her er til første behandling.
Vi er helt enige i, at målet for dansk udviklingsbistand og dansk udviklingssamarbejde er at bekæmpe fattigdom i udviklingslandene og at fremme menneskerettighederne.
Men vi er sådan set også af den helt klare overbevisning, at mens nødhjælp kan bekæmpe lidelse i konkrete situationer såsom katastrofer, sult, krigshandlinger m.v., så er og bliver den bedste og sikreste vej til fattigdomsbekæmpelse bedre uddannelse, økonomisk udvikling, øget frihandel og etablering af en selvstændig produktion i udviklingslandene.
Det synes vi skal fremgå meget mere tydeligt af de fremlagte papirer og ikke mindst selvfølgelig af det forslag til en ny udviklingsstrategi, som netop er sendt i høring.
Jeg synes også, at man i svage stunder kan reflektere lidt over den store bue i udviklingen i dansk udenrigspolitik i det hele taget, altså fra en småstatstilgang fra de pinagtige nederlag i slutningen af 1800-tallet til en ligge død-politik under besættelsen til en fodslæbende fodnotepolitik i 1980'erne og så til en bragende og tiltagende aktivisme, kan man næsten kalde det, her i 00'erne, som nu får endnu et nøk fremad i retning af en idealisme, som faktisk kommer til at nærme sig – det går min bekymring på – grænsen til en skjult, moderne imperialisme.
Jeg er fuldstændig klar over, at det ikke er det, som er det grundlæggende tankesæt i den fremlagte strategi, men jeg synes, at man bliver nødt til at være mere realistisk og pragmatisk i sin tilgang, så idealismen i virkeligheden ikke kommer til at slå over i sin egen modsætning, nemlig en knægtelse af de liberale grundværdier, som vi ønsker at fremme, og som jeg tror der er bred enighed om at fremme.
Derfor foreslår vi også, at det tydeliggøres, at de udviklingspolitiske mål, man skal have i Danmark, i høj grad skal tilpasses modtagerlandenes ønsker og behov – det fremgår også af nogle af høringssvarene – fordi man i modsat fald faktisk risikerer at fastholde udviklingslandene i en uønsket afhængighed i stedet for at fremme uafhængighed og ligeværdighed, sådan som det er målsætningen.
Vi synes også, at den humanitære bistands særlige målsætninger skal præciseres, og at den humanitære bistand skal holdes adskilt fra andre strategiske og sikkerhedspolitiske målsætninger, sådan som det også er fremhævet i høringssvaret fra Læger uden Grænser.
L 153 lægger op til en forenkling af den gældende lovs bestemmelser om udmøntningen af udviklingsbistanden, og vi er i Liberal Alliance altid positivt indstillet over for forenklinger og over for en større åbenhed.
Vi er også positive over for en modernisering og dermed for nedlæggelse af henholdsvis Rådet for Internationalt Udviklingssamarbejde og Styrelsen for Internationalt Udviklingssamarbejde. Til gengæld er vi i udgangspunktet meget kritiske over for den konkrete sammensætning af det foreslåede nye udviklingspolitiske råd – et råd, som skal bestå af op til 15 eksterne medlemmer.
Det er en vældig stor magt, der tillægges udviklingsministeren – det er ikke sikkert, at det er intentionen – og her har vi altså brug for nogle præciseringer.
Så i Liberal Alliance ønsker vi en grundig drøftelse af det udviklingspolitiske råds sammensætning og kompetence, og det ser vi frem til i det kommende udvalgsarbejde.
Vi ønsker også en grundig drøftelse af Bevillingskomiteens kompetence.